Eskom is land se ‘kopseer’, sê RamaphosaArgieffoto. Fase 4-beurtkrag van verlede maand was sleg vir die Suid-Afrikaanse ekonomie en moenie weer gebeur nie, sê pres. Cyril Ramaphosa. Ramaphosa het Donderdagaand dié onthulling aan gemeenskapslede in Sandton in Johannesburg gemaak waarin hy erken het dat die kragvoorsiener Eskom die land se jongste “kopseer” is. “Elke oggend wanneer ek wakker word, kry ek inligting van minister [van openbare ondernemings, Pravin] Gordhan wat my op die hoogte hou van hoe die kragstelsel lyk … elke keer dat ek groen en ŉ bietjie kragsurplus sien, haal ek makliker asem,” het die president gesê. “’Eskom hou ons ekonomiese vooruitgang ​​in sy hande. Ons moet Eskom herstruktureer, maar die groot uitdaging is finansies. Eskom is ons enigste staatsonderneming met R300 miljard skuld … dit is te veel. “Fase 4 [beurtkrag] was sleg, ons moet seker maak dat dit nooit weer in Suid-Afrika gebeur nie. Dit was sleg … sleg vir die ekonomie en ons vooruitgang. Natuurlik moes ons dit geweet het, maar dit moenie weer gebeur nie,” het Ramaphosa gesê. Volgens Ramaphosa het die kragvoorsiener fase 4-beurtkrag verlede maand ingestel aangesien hy gesukkel het om in die vraag na elektrisiteit in die somer te voorsien. Gordhan het vroeër vandeesweek gesê die regering is besig met die inwerkingstelling van ŉ plan om die ineenstorting van kragsentrales te verminder en om beurtkrag tot minstens fase 1 dié winter – wanneer die vraag na krag toeneem – te beperk.